Afrikaans: Die doel van die artikel is om die navorsingsbevindings van ’n studie oor die voorkoms en aard van adolessente geweld in stedelike sekondêre skole te beskryf en aan te dui wat skoolpersoneel, leerders en ouers beskou as die belangrikste faktore vir die bevordering of voorkoming van interpersoonlike adolessente geweld. Tienergedrag en -ontwikkeling word in ’n groot mate beïnvloed deur die tipe verhouding wat hulle met die skoolpersoneel, hul ouers en portuurgroep het. Die artikel bied ’n oorsig van die empiriese studie en bespreek die belangrikste bevindinge wat skole en families in staat sal stel om gesamentlik daardie sosiale en ekologiese faktore wat óf tot adolessente leerder-geweld bydra óf dit kan verhoed, te identifiseer en aan te spreek.